## El Consell aprova un conveni amb la Federació de Columbicultura de la Comunitat Valenciana per a fomentar les seues especialitats esportives

*** La Generalitat destina 30.000 euros a esta entitat per a promoure la columbicultura com a esport valencià i donar suport al desenrotllament de les seues activitats**

El Consell ha aprovat un conveni de col·laboració amb la Federació de Columbicultura de la Comunitat Valenciana per al foment de les activitats i especialitats d’este esport durant 2024.

A través d’este conveni, la Generalitat destinarà 30.000 euros per a donar suport a la Federació en el seu funcionament, en el desenrotllament de programes de tecnificació esportiva, ajudes a esportistes, programes divulgatius, promoció de les diverses modalitats tradicionals i en l’organització de competicions esportives i exhibicions.

En concret, es finançarà amb 21.600 euros l’organització, promoció i el desenrotllament d’activitats esportives ordinàries, incloses les competicions. Al seu torn, l’entitat rebrà 8.400 euros per a gastos de gestió i funcionament.

Per la seua banda, la Federació de Columbicultura es compromet a dur a terme un programa esportiu que inclou les activitats, el seu detall, calendari i els objectius per a enguany, així com fer constar expressament la col·laboració de la Generalitat en totes les iniciatives, els actes i els materials de difusió i publicitat.

Este conveni s’emmarca en les polítiques del Consell de suport als esports i jocs autòctons per a promocionar i mantindre les tradicions esportives valencianes.

Fecha: 02/08/2024